Dubbelganger vermoor sodat vrou kan maak of sy dood isArgieffoto (Foto: Niek Verlaan/Pixabay) ŉ Duits-Irakese vrou het iemand wat soos sy lyk vermoor, in ŉ poging om owerhede te flous dat dit sy is wat dood is. Die polisie het besonderhede onthul van die raaiselagtige saak wat verlede jaar aan die lig gekom het. Die twee vroue het mekaar op sosiale media ontmoet. Die liggaam van ŉ 23-jarige vrou is in Augustus in ŉ motor in Ingolstadt in Bavaria aangetref. Sy het verskeie steekwonde opgedoen. Die polisie het aanvanklik gesê hulle glo die motor behoort aan die slagoffer, maar die oorledene is die volgende dag as iemand anders geïdentifiseer “wat merkwaardig baie soos die eienaar van die motor lyk”. Die 23-jarige Duits-Irakese vrou en ŉ 23-jarige man van Kosovo is in hegtenis geneem op aanklag van manslag. Die polisie ondersoek nou die teorie dat die twee die slagoffer vermoor het ná hulle haar aanlyn opgespoor het omdat sy so baie soos die Duits-Irakese vrou lyk. “Ondersoekbeamptes glo die vroulike verdagte wou wegkruip en maak asof sy dood is weens familieprobleme,” het die polisie Maandag in ŉ verklaring gesê. Sy het verskeie vroue op sosiale media gekontak wat soos sy lyk en met “vals beloftes” probeer om hulle te ontmoet. Sy het die slagoffer vroeg in Augustus gekontak en gereël om haar op 16 Augustus te ontmoet. Die twee verdagtes het na die slagoffer se huis in Heilbronn naby Stuttgart gereis en haar opgelaai. Op pad terug na Ingolstadt het hulle haar uit die voertuig na ŉ bebosde gebied gelok en haar doodgemaak. Hulle het haar “verskeie kere met ŉ mes gesteek”. Die verdagtes het verder na Ingolstadt gereis en die slagoffer se liggaam is die aand in die motor gevind. Volgens die Sueddeustche Zeitung-koerant is die Duits-Irakese vrou ŉ skoonheidsdeskundige en het die slagoffer op Instagram gelok deur vir haar grimering aan te bied. Albei vroue het “lang, bruin hare, ŉ donker gelaat en swaar grimering”, het die koerant bygevoeg.